ועדת העבודה, הרווחה והבריאות, כנסת 17, פרוטוקול מספר 505, 2008-07-22 14:30

יצחק גלנטי: שלום, אני פותח את ישיבת הוועדה.

יצחק גלנטי: אבקש מחה"כ אורית נוקד להציג את ההצעה.

אורית נוקד: ההצעה מוסיפה לרשימת העבודות המועדפות לחיילים משוחררים עבודה בסיעוד ועזרה למוגבלים.

אורית נוקד: אני חושבת שההצעה הזו היא חשובה מאוד.

אורית נוקד: היא ערכית, חינוכית ומביאה לחיבור חשוב בין החיילים המשוחררים ונתמכי הסיעוד, תחנך את הצעירים לערכיות, אהבת האדם ועזרה לקהילה.

אורית נוקד: אני מקווה מאוד, שירקמו קשרים בין הצעירים לבין האנשים הנזקקים.

אורית נוקד: החיילים והחיילות יזכו וירוויחו, מלבד מענק כספי, גם סיפוק רב והנאה.

רן כהן: זה גם קצת יקטין את התלות בעובדים זרים, שזה יתרון מאוד גדול.

יצחק גלנטי: אבקש לשמוע את נציגי הביטוח הלאומי.

אברהם צרפתי: אנחנו תומכים בהצעה.

אברהם צרפתי: אנחנו מקווים שיהיה ביקוש לנישה החשובה הזו.

אברהם צרפתי: אני לא חושב שתהיה התנפלות, אבל גם אם יהיו כמה עשרות או מאות חיילים וחיילות שייכנסו לתחום הזה, זה יהיה טוב.

אברהם צרפתי: זה עונה לקריטריונים של החקיקה של מענקים לחיילים משוחררים, שהעיקרון שלה הוא לנסות ולעודד צעירים ישראלים להיקלט במקומות עבודה שעובדים זרים מאכלסים אותם.

אברהם צרפתי: זה הצליח במלונאות, וזה מצליח באופן חלקי גם בענפים אחרים.

אברהם צרפתי: זה ענף שיכול בהחלט להצטרף לרשימה הזו.

אברהם צרפתי: אנחנו מקווים שהאוצר יתמוך בכך.

יצחק גלנטי: אני מבקש התייחסות של האוצר.

יצחק גלנטי: בוודאי אין התנגדות ואין עלות.

יובל יעקובי: האוצר לא תומך בהצעת החוק הזו.

אורית נוקד: אבל הוא גם לא מתנגד.

יובל יעקובי: האוצר תומך בהפניית חיילים משוחררים למקומות הנכונים, והשארתו של מי שעובד בענף במעגל העבודה.

יובל יעקובי: אנחנו חושבים שהצעת החוק הזו היא לא טובה.

יובל יעקובי: היא תיטיב עם המוסדות בהם שוהים האנשים, כמו בתי חולים ומעונות, בכך שדמי העבודה המועדפת יועברו בפועל אליהם.

יובל יעקובי: אני אומר זאת למרות שקראתי השבוע דוח של מחלקת המחקר המצוינת של המוסד לביטוח הלאומי, שטען שזה לא המצב.

יובל יעקובי: אנחנו חושבים שהחוק הזה הוא לא נכון.

יובל יעקובי: הכלי של עבודה מועדפת הוא לא כלי נכון.

יובל יעקובי: הייתי מעדיף שהחיילים המשוחררים יופנו למקצועות מחליפי עובדים זרים.

יובל יעקובי: עובדים זרים לא נמצאים במעונות ובבתי החולים המנויים פה בהצעת החוק, ואני הייתי מבקש שהעבודה המועדפת תחול על עובדים זרים בביתו של הקשיש הזכאי.

יצחק גלנטי: אבל לא על זה הדיון.

אורית נוקד: אני מוכנה להוסיף את זה בשמחה.

אורית נוקד: אני חשבתי שתהיה התנגדות לכך.

יצחק גלנטי: אתה מציע הסתייגות, אשר על פיה האוצר מבקש להחיל את הצעת החוק הזו גם על בתים פרטיים.

יצחק גלנטי: אנו מקבלים את ההסתייגות הזו.

יובל יעקובי: אם נרשמת ההסתייגות הזו, הייתי מבקש שיירשם שזה יהיה אצל מעסיקים שזכאים להיתר לעובד זר במבחן התלות.

רן כהן: למה?

רן כהן: אם חיילת משוחררת כזו תעשה עבודה של מת"בית זה רע?

יובל יעקובי: כן.

יובל יעקובי: כי המת"בית תישאר בלי עבודה.

אורית נוקד: לא בטוח.

יצחק גלנטי: אנחנו כבר דנו בדיון דומה בנוגע לאבטחת מוסדות בית ספר, והורדנו את הטיעון הזה כבר אז.

יצחק גלנטי: עכשיו אתה חוזר ומעלה אותו.

יובל יעקובי: אדוני, זה שהורדת את זה מהפרק, לא אומר ששכנעת אותי.

יובל יעקובי: אני חושב שהטיעון הזה הוא נכון כלכלית.

יובל יעקובי: חבל שנכביר מילים, כי מה שאמרנו אז זה גם מה שנגיד היום.

יובל יעקובי: אנחנו חושבים שלחיילים משוחררים יש אפשרויות תעסוקה מגוונות.

יובל יעקובי: לא צריך לתת מענק לעבודה מועדפת בתחומים האלה שבהם יש עובדים ישראליים שאפשרויות התעסוקה שלהם הן פחות מגוונות.

יובל יעקובי: אני חושב שהצעת החוק הזו בסופו של דבר תיטיב עם אותם בתי חולים ומעונות, ופחות עם שוק העבודה.

יצחק גלנטי: אולי צה"ל מיותר.

יצחק גלנטי: אפשר לוותר עליו, ואז האוצר יחסוך 400 מיליארד שקלים.

יובל יעקובי: אדוני, לחיילים משוחררים אין בעיה בשוק העבודה.

רן כהן: אני חושב, שיש משהו בהצעתו של נציג האוצר לגבי אלה שהולכים לעבוד במקום שבו יש זכאות לעובד זר.

רן כהן: יש בזה שכל ישר ונכון.

רן כהן: לעומת זאת, הוא טועה בנוגע למעונות.

רן כהן: חיילות או חיילים משוחררים שילכו לעבוד במקומות הללו, במידה רבה מאוד הם יכשירו את עצמם לעבודה הזו.

רן כהן: יש לנו בעיה להביא את הצעירים במדינת ישראל להבין שזה מקצוע, וזה תחום מכובד וראוי.

רן כהן: לכן, צריך להוסיף את הזכאות גם למי שיעבוד עם אנשים הזכאים לעובד זר.

יצחק גלנטי: אתה מציע להרחיב.

ג'ודי וסרמן: ההצעה שאושר בקריאה הראשונה בכלל איננה דנה בזכאות אישית לאדם, אלא בזכאות לעבודה במעונות.

אורית נוקד: ההצעה המקורית דנה בכך.

רן כהן: אני מדבר על מי שיעבוד אצל מי שזכאי לעבודה של עובד זר.

ג'ודי וסרמן: אבל כרגע מה שאושר זו רק העבודה במעונות.

רן כהן: אבל אני מציע להוסיף את זה.

רן כהן: גם המציעה מסכימה להוסיף את זה.

יצחק גלנטי: אני לא יודע האם לפי התקנון זה ניתן לביצוע.

רן כהן: כן.

יצחק גלנטי: יש כאן תמיכה בהצעה של נציג האוצר.

יובל יעקובי: מעדכנים אותי שההצעה שלי נוגדת את מה שסוכם עליו בוועדת שרים.

יצחק גלנטי: מה עמדת הממשלה.

יובל יעקובי: עמדת הממשלה היא להתנגד להצעת החוק כולה.

וילמה מאור: אבל משרד המשפטים לא חושב ככה.

יובל יעקובי: הוגש ערר.

יצחק גלנטי: אבקש לשמוע את הנציג של משרד המשפטים.

איה דביר: אני מבינה, שהוגש ערר שלא ידעתי עליו.

איה דביר: ההחלטה היתה לתמוך בהצעת החוק, בתנאי שהצעת החוק תחול על מעון או מקום המעניק שירותי סיעוד באופן מפוקח.

איה דביר: זה באמת הנוסח של ההצעה שעברה בקריאה ראשונה.

יובל יעקובי: הוגש ערר.

איה דביר: את לא יודעת מה תהיה עמדת הממשלה לגבי ההצעה של משרד האוצר להרחיב את ההצעה.

איה דביר: נוסח ההצעה המקורית דיבר על שירותי סיעוד בכלל.

איה דביר: תמיכת הממשלה הותנתה בכך שזה יוגבל רק למעונות שיש בהם פיקוח, וזה באמת הנוסח שעליו חברי הכנסת הצביעו בקריאה הראשונה.

איה דביר: לגבי הטענה של האוצר על הפגיעה במת"בים – אנחנו חששנו גם משום שהמת"ביות שייכות לקבוצת אוכלוסיה מאוד מסוימת, בדרך כלל נשים מבוגרות שרוצות תעסוקה למספר שעות ביום וקשה להן מאוד למצוא תעסוקה במקומות אחרים.

איה דביר: יכול להיות שהעבודה המועדפת לחיילים תגרום לכך שלא תהיה תעסוקה למת"ביות.

איה דביר: עם זאת, אנו לא בטוחים שאנו מסכימים עם המסקנות כיצד הדבר הזה ישפיע.

איה דביר: יכול להיות שהזמן ילמד.

רן כהן: פה אין הצעה להחליף מתב"יות אלא עובדים זרים.

רן כהן: אם הזכאות להטבה הזו תינתן רק למי שעובד במקום שבו יש זכאות לעובד זר, זה פותר את הבעיה.

יובל יעקובי: אני מרגיש חובה להגיד לפרוטוקול, שאני לא הצעתי להכליל את מה שאמרתי.

אורית נוקד: עכשיו אני אגיש הסתייגות.

יצחק גלנטי: חשבנו שזה חזון אחרית הימים, והאוצר מוכן להרחיב וללכת לקראת.

יובל יעקובי: אני רוצה להבהיר את הדברים.

יובל יעקובי: אני אמרתי קודם, שהרע במיעוטו היה להחיל את העבודה המועדפת במטרה להחליף עובדים זרים.

רן כהן: בוא נפתור את הבעיה.

רן כהן: נניח שיובל לא הציע את ההצעה, אלא אני הוא זה שמציע את זה.

יצחק גלנטי: לא שמענו ולא ראינו.

יצחק גלנטי: הוא בכלל לא פה.

אורית נוקד: יש את חוק ההסדרים שיכול למחוק את הכל.

אורית נוקד: אל תדאגו.

ג'ודי וסרמן: חברי הוועדה מציעים להוסיף מתן טיפול וסיוע אישי לאנשים עם מוגבלות כאמור בפסקאות משנה (א)-(ד), שלא בידי בן משפחה ואשר יש בידם אישור להעסקת עובד זר: ילד נכה הזכאי לגמלה לפי פרק ט'.

ג'ודי וסרמן: מבוטח הזכאי לגמלת שירותים מיוחדים לפי פרק ט'.

ג'ודי וסרמן: מבוטח הזכאי לגמלת סיעוד לפי פרק י' נכה הזכאי לגמלה לפי חוק הנכים, ושרופא מוסמך של משרד הביטחון קבע כי הוא זכאי לליווי לאנשים עם מוגבלות קשה בהתאם לאמות מידה שנקבעו במשרד הביטחון.

יצחק גלנטי: אני רוצה לדעת האם הוגש ערר?

יובל יעקובי: על החלטת ועדת שרים לענייני חקיקה הוגש ערר של שר האוצר, ולכן כרגע עמדת הממשלה הרשמית היא להתנגד להצעת החוק.

יצחק גלנטי: אני מקווה שהערר יידון, וזה ייפול.

יצחק גלנטי: הייתי מבקש בכל מקרה לקבוע, שאין להצעת החוק הזו שום עלות, ואם כן מדובר בעלות שהיא מתחת ל-5,000,000 שקלים.

שרי בכר: לעניין התוספת להצעה המקורית, האפשרות של המוסד לביטוח לאומי לשלם את המענק הזה היא בעייתית כי אין לנו אפשרות לבדוק מי המטפל כאשר מדובר בסיוע אישי בבית, בניגוד למוסדות שמאושרים על ידי משרד הבריאות או משרד הביטחון.

שרי בכר: שם יש לנו אישורים, ועל פי הרשימות האלה אנו מעניקים את המענק.

רן כהן: מי שנותן את האישור לעובד הזר זה אתם.

ג'ודי וסרמן: לא, זה משרד התמ"ת.

רן כהן: משרד התמ"ת הוא זה שמפקח.

יצחק גלנטי: האם זה כל כך מסובך לקבל נתונים?

וילמה מאור: כן.

ג'ודי וסרמן: יש כאן שתי שאלות.

ג'ודי וסרמן: השאלה הראשונה היא, האם מדובר באדם מהאנשים המנויים?

ג'ודי וסרמן: השאלה השנייה היא, האם בידו אישור להעסקת עובד זר.

ג'ודי וסרמן: זה דבר קל שניתן לבדוק.

ג'ודי וסרמן: השאלה השלישית, ולזה התייחסה נציגת המוסד לביטוח הלאומי, האם בפועל החייל או החיילת המשוחררים עבדו אצל אותו אדם בסיוע אישי בהיקף של משרה מלאה.

ג'ודי וסרמן: מאחר ומדובר על עבודה בבית, זה קשה לפיקוח.

שרי בכר: ברגע שיש משרד ממשלתי שמאשר את זה ויש לנו רשימות מבוקרות ממנו, הרבה יותר קל לנו לבדוק את זה.

שרי בכר: אין לנו את הכלים ללכת ולבדוק כל מטפל באופן פרטני.

שרי בכר: ההגדרה של מטפל היא הגדרה מאוד אמורפית.

יצחק גלנטי: אז אולי יש מקום לשנות את ההגדרה.

רן כהן: לא.

רן כהן: גם על העובדים הזרים יש פיקוח.

ג'ודי וסרמן: דבר אחד שכבר קיים בהצעת החוק, היא שלא ייתן מכוח התוספת הזו מענק לחייל שהוא בן משפחה.

ג'ודי וסרמן: זו הגדרה מאוד רחבה: אח, אחות, בן, בת, נכד, נכדה, דוד, דודה ובני זוגם של כל אחד מאלה.

ג'ודי וסרמן: כלומר, מרחיקים את המעגל הראשון והשני מהאפשרות לעשות עבודה מהסוג הזה.

ג'ודי וסרמן: אנחנו מדברים בהכרח על אנשים שהם לא קרובי משפחה או לא מכירים בכלל.

ג'ודי וסרמן: זה מנגנון ביטחון אחד.

יוספה שטיינר: אני מייצגת כאן את מת"ב, שהוא הארגון הסיעודי הראשון שהיה והוא עמותה ולא חברה.

רן כהן: הוא גם הגדול ביותר.

יוספה שטיינר: אם אותם חיילים משוחררים יעבדו בפיקוח של עמותה כמו מת"ב או כמו אש"ל, הם יוכלו לטפל בבעיה שהועלתה כרגע על ידי הביטוח הלאומי.

יוספה שטיינר: אנחנו עושים פיקוח אמיתי.

ג'ודי וסרמן: אבל הם לא יהיו מת"בים.

רן כהן: אין שום בעיה לביטוח הלאומי לפנות לחברת מת"ב, ולבקש שהפיקוח על עבודת האנשים האלה יתבצע.

יצחק גלנטי: האם זה מקובל על הביטוח הלאומי?

אורית נוקד: למה לצאת מתוך הנחה שכולם שקרנים?

אורית נוקד: אני לא מבינה את זה.

יוספה שטיינר: אותם חיילים משוחררים יצטרכו לעבוד השתלמות בעבודה עם הנכים ועם הקשישים.

יוספה שטיינר: מישהו יצטרך להעביר להם את ההשתלמות הזו.

יוספה שטיינר: אותן עמותות הן גופים שגם עושים השתלמויות.

יוספה שטיינר: לכן, זה מאוד הגיוני שהפיקוח יהיה גם שלהם.

רן כהן: זה נכון מאוד, וזה גם הפתרון.

רן כהן: לנו יש בעיה גדולה עם עובדים זרים.

רן כהן: יש לנו בעיה עם הפיקוח, עם הידיעה איך הם עובדים ומהם תנאי עבודתם.

רן כהן: הדבר הזה נעשה על ידי משרד התמ"ת.

רן כהן: כאשר מדובר בעובדים ישראליים משרד התמ"ת לא יכול לעשות את זה בכלים הרגילים שלו, אבל אין שום ספק שהמוסד לביטוח לאומי יכול להגיע להסכם עם חברת מת"ב, שתעשה גם את ההכשרה, גם את הפיקוח וגם את הליווי.

רן כהן: נניח שחיילת משוחררת הולכת לעבוד בבית של קשיש עם אלצהיימר.

רן כהן: היא צריכה ליווי של עובדת סוציאלית, היא צריכה לדעת מה היא עושה.

רן כהן: למת"ב יש את זה.

רן כהן: המוסד לביטוח הלאומי צריך להגיע להסכם עם חברת מת"ב.

אברהם צרפתי: אני לא סבור שאנו יכולים כאן לתת את הסכמתנו.

אברהם צרפתי: הנהלת הביטוח הלאומי הביעה בעניין הזה עמדה חד משמעית.

אברהם צרפתי: אני סבור, שהמוסד לביטוח הלאומי איננו מתווך עבודה.

אברהם צרפתי: אנחנו לא שירות התעסוקה.

אברהם צרפתי: אנחנו לא מפנים את החיילים לעבודות נדרשות.

אברהם צרפתי: מי שעושה את זה, זה שירות התעסוקה.

אברהם צרפתי: אני לא בטוח שחייל משוחרר יהיה חייב לעבור דרך מת"ב או חברה אחרת כדי לקבל עבודה מסוג זה.

אברהם צרפתי: צריך לזכור שזה עולה כסף.

אברהם צרפתי: החייל המשוחרר יקבל פחות פיצוי כתוצאה מזה שהוא מופנה על ידי חברה אחרת.

אברהם צרפתי: אני גם לא בטוח שעובדים זרים שמופנים באמצעות חברות המת"ב עוברים הכשרה מיוחדת לטפל בחולי אלצהיימר או בחולים אחרים.

אברהם צרפתי: אני מציע להשאיר את הנושא מחוץ לחוק.

אורית נוקד: במקור ההצעה שלי עסקה גם בטיפול פרטני.

אורית נוקד: מאחר והבטחתי לתאם עם הממשלה, הסרתי את החלק הראשון של הצעת החוק.

אורית נוקד: אני חושבת שזה לא נכון לתת לגוף מתווך את כל האחריות והפיקוח, ולכן אני נאלצת לחזור חזרה לנוסח שאושר בקריאה הראשונה.

אורית נוקד: חשוב לי להעביר את הצעת החוק הזו.

אורית נוקד: יש בה מסר ערכי.

אורית נוקד: הלוואי ויהיו מספיק חיילים שירצו בכלל לבוא ולעשות את העבודה הזו.

יצחק גלנטי: אני מצטער להודיע, שזו פעם ראשונה שאני חייב להתנגד להצעה מטיבה של האוצר.

יובל יעקובי: אבל סיכמנו שזה לא יהיה בפרוטוקול.

יצחק גלנטי: האם עוד מישהו רוצה להתייחס לפני ההצבעה?

יובל יעקובי: בכמה הוועדה מעריכה את עלות הצעת החוק?

יצחק גלנטי: הוועדה קובעת שאין עלות להצעת החוק.

יובל יעקובי: איך זה יכול להיות?

רן כהן: כל חייל משוחרר שילך לעבוד שם שווה זהב.

יובל יעקובי: אני לא מסכים.

שרי בכר: אנחנו מבקשים שיום התחילה יהיה בראשון לחודש שלאחר פרסומו.

יצחק גלנטי: האם יש מישהו שמתנגד?

אורית נוקד: לא.

אורית נוקד: אנחנו זורמים.

רן כהן: לא, אבל אני עומד על דעתי להכניס את ההסתייגות שלי.

אורית נוקד: אני לא אצביע בעד.

אורית נוקד: אני הבטחתי, ואני אקיים את הבטחתי.

יצחק גלנטי: אני חושב שההגדרה היא לא ממש ברורה.

ג'ודי וסרמן: אנחנו מדברים על מתן טיפול וסיוע אישי לאנשים עם מוגבלות, שלא בידי בן משפחה ואשר בידו אישור להעסקת עובד זר.

ג'ודי וסרמן: אנחנו מדברים על ילד נכה הזכאי לגמלה לפי פרק ט', מבוטח הזכאי לגמלת שירותים מיוחדים לפי פרק ט', מבוטח הזכאי לגמלת סיעוד לפי פרק י', נכה הזכאי לגמלה לפי חוק הנכים, ושרופא מוסמך של משרד הביטחון קבע כי הוא זכאי לליווי לאנשים עם מוגבלות קשה בהתאם לאמות מידה שנקבעו במשרד הביטחון.

יצחק גלנטי: אבל יש פה בעיה.

יצחק גלנטי: הביטוח הלאומי טוען שקשה לו להגיע לנתונים בנושא הזה.

רן כהן: המוסד לביטוח הלאומי אמר שהוא תומך בחוק.

רן כהן: גם אם זה לא הופיע בחוק, תתארגנו לכך בהתאם.

רן כהן: כל דבר נראה כמו הר.

רן כהן: יש פה דבר שהוא חשוב וחיוני.

רן כהן: כל בן אדם כזה שילך לעבוד במקום עובד זר, שווה זהב.

יוספה שטיינר: אני רוצה להציע משהו.

יצחק גלנטי: אנחנו לא מעבירים את החיילים המשוחררים דרך מת"ב.

יוספה שטיינר: אני עבדתי שנים בתוך הממשלה בתחום הרווחה.

יוספה שטיינר: בהיותי חברת ועדת מנהל במת"ב ובעוד כמה מסגרות, אני חושב שההצעה שחה"כ כהן מדבר עליה – ואני בטוחה שגם אורית רצתה באיזשהו שלב לטפל בסוגיה הזו של החלפת העובדים הזרים בחיילים משוחררים – היא נכונה.

יוספה שטיינר: כל אחד בליבו רוצה לעשות את זה, אבל הבעיה היא בתחום של הפיקוח, השתלמויות והכנה של אותם עובדים.

יוספה שטיינר: אני לא רוצה להתייחס למת"ב, אבל אני רוצה לומר שאם יש עמותות שעבודתם בתחום הסיעוד, כדוגמת אש"ל ומת"ב, הן אולי תהיינה מוכנות לעשות זאת.

יוספה שטיינר: אני לא מתחייבת כרגע.

יוספה שטיינר: אני יודעת שיש לנו הרבה מאוד פרויקטים, בהם אנו לוקחים על עצמנו לעשות את ההשתלמות ולהכין את האנשים.

יצחק גלנטי: את אומרת, שההשתלמות תתבצע על חשבון מת"ב.

יוספה שטיינר: זה בהחלט האינטרס שלנו לבצע את ההשתלמויות הללו, כי אנו רואים עצמנו כעמותה סיעודית שמטרתה לעזור לציבור.

יוספה שטיינר: הרבה מאוד פרויקטים שלנו לציבור הם ללא תשלום.

יוספה שטיינר: לכן, צריך לחשוב על זה ביחד ולכמת את זה.

רן כהן: הדברים הם מאוד ברורים.

רן כהן: חייל או חיילת משוחררת שיבואו לעבוד במעון, המעון ידאג להכשרתם.

רן כהן: המוסד לביטוח הלאומי יודע שיש חוק כזה, והוא צריך לכבד אותו.

רן כהן: הוא צריך למצוא את הדרך לקבלת ההכשרה וביצוע הפיקוח, מבלי שזה יעבור דרך מת"ב.

רן כהן: אם אתה שואל אותי, אני חושב שהמוסד לביטוח הלאומי צריך לעשות זאת גם דרך מת"ב.

ג'ודי וסרמן: יש כאן בלבלול.

ג'ודי וסרמן: המוסד לביטוח הלאומי משלם גמלאות בענפים שונים, ביניהם גם בסיעוד.

ג'ודי וסרמן: אנחנו לא בפרק הסיעוד עכשיו.

ג'ודי וסרמן: אנחנו בפרק של דמי אבטלה.

ג'ודי וסרמן: חייל משוחרר זכאי לדמי אבטלה, ואם הוא עובד בעבודות מועדפות הוא מקבל מענק.

ג'ודי וסרמן: זה נבדק באופן טכני, האם החייל עבד באחת מסוג העבודות המופיעות בלוח ט'.

רן כהן: אבל גם את זה משלם המוסד לביטוח הלאומי.

ג'ודי וסרמן: אבל השאלה היא טכנית, האם הוא עבד בסוג העבודות המזכות במענק.

ג'ודי וסרמן: המוסד לביטוח הלאומי לא מבצע הדרכה, הוא לא מכשיר את החיילים לעבוד בתחנות דלק או במלונאות.

ג'ודי וסרמן: בהקשר הזה הוא גם לא יכשיר אותם לעבוד בסיעוד.

רן כהן: אז המוסד לביטוח הלאומי יישב עם משרד התמ"ת, ויראה באיזה אופן לעשות זאת.

רן כהן: כל עובד שמובא מהפיליפינים משלם 10,000-18,000 דולר.

רן כהן: זו צורת התעסוקה הכי נוראה שיש במדינה.

רן כהן: אם יש סיכוי שמישהו יעבוד בתנאים הישראליים האלה וירוויח את הכסף הזה, זה חשוב מאוד.

ג'ודי וסרמן: יכול להיות שזה חשוב מאוד, אבל זה לא שייך להכשרה של האנשים.

רן כהן: המוסד לביטוח הלאומי בתור הגורם המשלם יישב עם משרד התמ"ת, ויראה איך לבצע את זה.

איה דביר: לגבי עבודה בסיעוד בבית, אני רוצה לומר שיש קושי לפקח בתוך בתים פרטיים של אנשים.

רן כהן: את יודעת כמה עובדים זרים יש בארץ שעובדים בבתים הפרטיים, 43,000?

אברהם צרפתי: אבל אין עליהם פיקוח.

רן כהן: יש עליהם פיקוח.

רן כהן: הפיקוח הוא לא פנטסטי, אבל יש פיקוח.

איה דביר: למיטב ידיעתי, הפיקוח בתחום הסיעוד הוא הרבה פחות אפקטיבי מזה הקיים בענפים אחרים.

איה דביר: לא בדקתי את זה בצורה מעמיקה לפני הדיון, אבל אני גם לא מכירה פסקי דין פליליים בתחום של עובדים זרים סיעודיים.

יצחק גלנטי: נכון להיום אין שום פיקוח.

יצחק גלנטי: ישנה הצעת חוק שהיא בהליך של הכנה, והיא דנה בפיקוח על העובדים הזרים.

יצחק גלנטי: כרגע הנושא פרוץ.

איה דביר: נכון.

איה דביר: כרגע הנושא הזה פרוץ, וגם במישור הפרקטי משרד התמ"ת לא מפקח על עובדים זרים בבתים.

רן כהן: מה שאתם אומרים הוא לא מדויק.

רן כהן: בימים הקרובים עומד להיות שינוי, שעל פיו החברות המתווכות הן תהיינה אחראיות על הפיקוח.

רן כהן: היום זה כבר נכנס לפעולה.

איה דביר: ככל שמעלים חזרה את הנושאים האלה לדיון, אנו מבקשים אפשרות לבחון את הנושאים לעומק.

איה דביר: אנחנו לא בשלים מבחינה מקצועית להעיר לשאלות האלה.

איה דביר: אלה הסדרים מורכבים, וראוי לבחון אותם בכובד ראש לפני שמבקשים לקבל החלטה.

איה דביר: לכן, אנחנו מבקשים שככל שמרחיבים את הצעת החוק בהתאם לנוסח הישן ולא בהתאם לנוסח שאושר בקריאה הראשונה, תינתן לממשלה שהות לגבש את עמדתה בעניין הזה.

רן כהן: אני עומד על דעתי.

רן כהן: באים מהממשלה ואומרים: אנחנו לא יכולים לבצע את זה.

רן כהן: מה זה לא יכולים?

ג'ודי וסרמן: הפסקה הרביעית מתייחסת לנכים של משרד הביטחון.

ג'ודי וסרמן: האם יש כאן נציג של משרד הביטחון?

וילמה מאור: הם לא הגיעו.

יצחק גלנטי: אם כן, אני רוצה לעבור להצבעה על ההצעה של רן כהן.

יצחק גלנטי: ה צ ב ע ה בעד – 1 נגד – 1 נמנעים – אין ההצעה לא התקבלה

רן כהן: אני מבקש לרשום הסתייגות למליאה.

יצחק גלנטי: אנו עוברים להצבעה על הצעת המציעה בנוסח של הקריאה הראשונה.

יצחק גלנטי: ה צ ב ע ה בעד – 3 נגד – אין נמנעים – אין הצעת החוק עברה לקריאה שנייה ושלישית

יובל יעקובי: שר האוצר מבקש לראות בהצעת החוק הזו הצעה תקציבית, וזה בהתאם לחוות הדעת שהועברה לוועדה.

ג'ודי וסרמן: לא הועברה חוות דעת.

יובל יעקובי: הועברה הערכת עלות.

יצחק גלנטי: אני מבקש רביזיה.

ג'ודי וסרמן: אין בפני הוועדה הערכת עלות מטעם האוצר.

יובל יעקובי: לקראת קריאה ראשונה היתה הערכת עלות שהוגשה לוועדה.

ג'ודי וסרמן: אבל נדמה לי שהוועדה קבעה שההצעה הזו אינה תקציבית.

רן כהן: עם כל הכבוד, הצעת החוק כפי שהצבעה כעת זכתה לתמיכה של הממשלה.

רן כהן: אני רוצה להציג רביזיה.

יצחק גלנטי: מי בעד הרביזיה?

יצחק גלנטי: ה צ ב ע ה בעד – אין נגד – 3 נמנעים – אין הרביזיה נפלה

יצחק גלנטי: הצעת החוק עוברת לקריאה שנייה ושלישית במליאה.

יצחק גלנטי: תודה רבה, הישיבה נעולה.